
INTRODUCERE

Minorii au nevoie de un mediu sigur în timp ce navighează pe Internet. Strategia pentru un internet mai bun pentru copii oferă acțiuni care să le permită acestora să exploreze lumea digitală.


Potrivit Strategiei europene pentru un internet mai bun pentru copii
, 


Copiii au nevoi şi vulnerabilităţi specifice, iar aceste diferenţe trebuie să fie recunoscute. Internetul şi TIC oferă copiilor o gamă largă de posibilităţi, de la jocuri, studiu, inovare şi creaţie, comunicare, exprimare, colaborare şi angajare în societate, până la o mai bună conştientizare a lumii în care trăiesc, dezvoltarea de competenţe esenţiale şi exercitarea propriilor drepturi. În acelaşi timp, copiii trebuie însă protejaţi.


Această strategie este proiectată a se dezvolta în jurul a patru „piloni” principali, care se consolidează reciproc: 

(1) stimularea conţinutului online de calitate pentru tineri; 

(2) sensibilizare şi responsabilizare crescute; 

(3) crearea unui mediu online sigur pentru copii; şi

(4) lupta împotriva abuzului sexual şi a exploatării sexuale a copiilor. 

Acest document propune o serie de acţiuni care trebuie întreprinse de Comisie, de statele membre şi de întregul lanţ al valorii din industria de profil.
 
Copiii încep să folosească Internetul de la vârsta de 7 ani; între vârsta de 9 și 16 ani, timpul mediu petrecut online se ridică la 88 de minute. Copiii au nevoie de conținut de calitate pentru a-și stimula imaginația și a le fi de ajutor în procesul de învăţare, dar și de abilitățile și instrumentele pentru utilizarea în siguranță și responsabilă a Internetului.


Minorii au nevoi și vulnerabilități specifice pe Internet, astfel încât internetul trebuie să devină un loc de oportunitate pentru copii de a avea acces la cunoștințe, de a comunica, de a-și dezvolta abilitățile și de a-și îmbunătăți perspectivele de angajare.

Disponibilitatea și utilizarea pornografiei au devenit aproape omniprezente în rândul adulților, adolescenților şi nu în ultimul rând, minorilor. Consumul de pornografie este asociat cu multe rezultate negative emoționale, psihice, fizice și de sănătate. Acestea includ rate crescute de depresie, anxietate, acțiuni impulsive și comportament violent, vârsta mai mică a debutului sexual, promiscuitate sexuală, un risc crescut de sarcini la adolescente și o viziune distorsionată a relațiilor dintre barbați și femei. 

Pentru adulți, pornografia duce la risc crescut de divorț care este de asemenea dăunător pentru copii. 

Pornografia poate fi definită ca „redarea comportamentului erotic (afișare/ descriere sexuală prin imagini sau în scris), destinată să provoace excitare sexuală” celui care privește/ citește.

În ultimul deceniu s-a constatat o creștere alarmantă a materialului pornografic, disponibil adulților și copiilor. Utilizarea pe larg a pornografiei a devenit o practică  comună pentru că este accesibilă, cu prețuri modice și este anonimă. Își poate permite oricine să acceseze conţinut pornografic pentru că multe site-uri online ofera pornografie gratuit pentru a atrage cât mai mulți vizitatori. Alte site-uri pur și simplu postează videoclipuri prin terți și nu percep taxa vizitatorului pentru trafic de web.




Cu strategia în acțiune, copiii vor beneficia de mai multe abilități de alfabetizare digitală și de conținut online mai creativ și educativ.


Părinții și copiii vor beneficia de modalități mai bune de a rămâne în siguranță online, cum ar fi instrumente simple, eficiente pentru raportarea abuzului, setările de confidențialitate adecvate vârstei, schemele de clasificare a conținutului și controlul parental.


Societatea în ansamblu ar beneficia de proceduri mai bune pentru identificarea, notificarea și descurajarea materialelor de abuz sexual asupra copiilor găsite online.


Raportul Comisiei privind modul în care statele membre aplică în prezent recomandările existente privind siguranţa copiilor arată că, în general, acestea fac eforturi tot mai mari de a răspunde provocărilor digitale, însă măsurile luate sunt insuficiente. Statele membre aplică diferite politici, fie de reglementare, fie de autoreglementare, în domenii precum controlul parental, clasificarea conţinuturilor sau raportarea conţinuturilor ilicite şi prejudiciabile.

În Regatul Unit, furnizorii de servicii de Internet (internet service provider – ISP) au adoptat un cod al bunelor practici care promovează „alegerea activă” (active choice), lăsând fiecărui ISP libertatea de a decide în legătură cu implementarea acesteia; în Franţa, furnizorii de servicii de internet trebuie să asigure software gratuit pentru controlul parental; în Germania poate fi utilizat un software autorizat de „protecţie a tineretului”, pentru a împiedica accesarea de către copii a site-urilor web care oferă conţinuturi prejudiciabile. În alte ţări, astfel de dispoziţii sunt inexistente.


Germania aplică de asemenea un cadru de autoreglementare care permite furnizorilor să clasifice diferite tipuri de conţinut online, cum ar fi materialele video, site-urile web sau jocurile online. În Regatul Unit, una dintre recomandările Raportului Bailey a fost clasificarea materialelor video muzicale în funcţie de vârstă. În alte ţări, dispoziţiile referitoare la clasificarea conţinutului online lipsesc cu desăvârşire.


În Finlanda şi Belgia au fost, de asemenea, negociate coduri de conduită ale întreprinderilor, care acoperă, în cazul primului stat, platformele sociale, în timp ce în cazul celui de-al doilea, ele abordează o gamă mai largă de furnizori.


În ţări precum Regatul Unit, Spania, Italia sau Republica Cehă sunt aplicate diverse mecanisme de semnalare a conţinuturilor şi a comportamentelor prejudiciabile şi ilicite, cu sprijinul diverselor părţi interesate, cum ar fi poliţia, ONG-urile şi industria de profil.

Deşi aceste măsuri pot avea un impact pozitiv asupra pieţelor şi utilizatorilor la nivel naţional, ele ar putea să conducă totodată la o fragmentare sporită a pieţei şi să creeze obstacole, în special pentru furnizorii europeni, de exemplu IMM-urile, care nu au resursele necesare pentru a se adapta unor sisteme de politici diferite de la o ţară la alta şi care nu pot astfel beneficia de piaţa unică digitală. În acelaşi timp, este evident că nu toţi copiii din Europa au acelaşi nivel de responsabilizare şi de protecţie atunci când sunt conectaţi la internet. 


Se propune combinarea unor serii de instrumente bazate deopotrivă pe legislaţie, autoreglementare şi sprijin financiar. Nu se va renunţa la opţiunea legislativă, dar se va acorda prioritate autoreglementării, care rămâne cel mai flexibil cadru pentru obţinerea unor rezultate tangibile în acest domeniu. Acesta trebuie să fie însă un proces dinamic, care să răspundă unor noi provocări cum ar fi convergenţa tehnologiilor şi să ofere mecanisme adecvate pentru efectuarea de analize comparative şi pentru monitorizarea independentă. Comisia va finanţa totodată acţiuni în cadrul acestei strategii, în temeiul Programului pentru un internet mai sigur (2009-2013), al mecanismului „Conectarea Europei”30 şi, începând din 2014, în temeiul iniţiativei „Orizont 2020”.


Pilonul 3 - Crearea unui mediu online sigur pentru copii, proiectează impunerea unor parametri de confidenţialitate adecvaţi vârstei precum şi disponibilitatea şi utilizarea sporită ale controlului parental.
 


DIRECTIVA 2009/136/CE A PARLAMENTULUI EUROPEAN ȘI A CONSILIULUI din 25  noiembrie 2009 de modificare a Directivei 2002/22/CE privind serviciul universal și drepturile utilizatorilor cu privire la reţelele și serviciile de comunicaţii electronice, a Directivei 2002/58/CE privind prelucrarea datelor personale și protejarea confidenţialităţii în sectorul comunicaţiilor publice și a Regulamentului (CE) nr.  2006/2004 privind cooperarea dintre autorităţile naţionale însărcinate să asigure aplicarea legislaţiei în materie de protecţie a consumatorului, stabileşte ca:


Pentru a răspunde chestiunilor de interes public cu privire la utilizarea serviciilor de comunicaţii și pentru a încuraja protejarea drepturilor și a libertăţilor celorlalţi, autorităţile naţionale competente ar trebui să fie în măsură să pună la dispoziţie și să solicite diseminarea, cu ajutorul furnizorilor, a informaţiilor de interes public privind utilizarea unor astfel de servicii. Acestea ar putea include informaţii de interes public privind încălcarea drepturilor de autor, alte utilizări ilegale și diseminarea conţinuturilor dăunătoare, precum și consiliere și mijloace de protecţie împotriva riscurilor la adresa siguranţei personale, care ar putea apărea, de exemplu, în urma dezvăluirii de informaţii personale în anumite circumstanţe, cât și împotriva riscurilor la adresa vieţii private și a datelor cu caracter personal, precum și disponibilitatea unor programe informatice sau opţiuni de programare configurabile și ușor de utilizat, care să permită protecţia copiilor sau a persoanelor vulnerabile. Informaţiile ar putea fi coordonate prin intermediul procedurii de cooperare stabilite la articolul 33 alineatul (3) din Directiva 2002/22/CE (directiva privind serviciul universal). Astfel de informaţii de interes public ar trebui să fie actualizate de câte ori este necesar și ar trebui să fie prezentate în formate electronice și imprimate ușor de înţeles, stabilite de fiecare stat membru, și pe site-urile internet ale autorităţilor publice naţionale. Autorităţile naţionale de reglementare ar trebui să poată obliga furnizorii să disemineze aceste informaţii standardizate tuturor clienţilor acestora în maniera considerată potrivită de către autorităţile naţionale de reglementare. Aceste informaţii ar trebui, de asemenea, să fie incluse în contracte, atunci când statele membre impun acest lucru. Diseminarea unor astfel de informaţii nu ar trebui, totuși, să constituie o sarcină excesivă pentru întreprinderi. Statele membre ar trebui să solicite această diseminare prin mijloacele utilizate de întreprinderi în cadrul activităţilor lor normale de comunicare cu abonaţii.


Ultimele rezultate ale studiului programului Un Internet mai sigur privind benchmarking
-ul instrumentelor de control parental pentru protecția online a copiilor (SIP-BENCH II) arată o tendință pozitivă în disponibilitatea instrumentelor de control parental pentru telefoanele mobile, numărul de soluții disponibile fiind mărit semnificativ în ultimii trei ani.


Organizațiile care reprezintă titularii drepturilor de proprietate intelectuală (IP) solicită să se ia măsuri pentru a împiedica partajarea online a materialelor protejate prin IP. Există o presupunere larg răspândită că giganții de internet (Google, Apple, Facebook, Twitter) au mijloace și resurse pentru a răspunde acestor cerințe și ar trebui să fie obligați să facă acest lucru.

Mijloacele propuse pentru a identifica astfel de materiale se rezumă la filtrarea "automată" sau "algoritmică": programe de calculator care ar trebui să poată identifica un conținut ilegal sau nepotrivit în timp ce acesta este încărcat pe platformele relevante. Acestea funcționează într-o anumită măsură în legătură cu materiale deja identificate care au fost considerate ilegale.


AUSTRIA

În comparație cu restul Europei, în Austria, părinții intervin foarte rar în acţiunea de utilizare a internetului de către copiii lor.


Cu toate acestea, în timp ce în Austria expunerea la riscurile online este relativ mare, copiii austrieci se simt mai puțin afectaţi de riscurile online - care par a avea rezultate pozitive și oferă dovezi că riscurile nu duc în mod necesar la experiențe negative. 


Una dintre cele mai grave probleme care trebuie să fie abordată este faptul că părinții austrieci au tendința să subestimeze riscurile asociate activităților online ale copiilor. Aceste riscuri ar trebui conştientizate, iar părinţii încurajaţi să fie mult mai activi în sprijinirea copiilor lor să folosească internetul în condiții de siguranță. Prin urmare, este nevoie de acţiuni de orientare prin campanii media pentru a stimula interesul părinților față de activitățile online ale copiilor lor și îmbunătățirea calității conţinuturilor online.

BELGIA

Belgia aparține grupului de state cu "risc mediu" în privinţa pericolelor asociate activităţilor online desfăşurate de minori. Cu toate acestea, când vine vorba de riscuri sexuale, procentele întâlnite în cazul Belgiei sunt puţin mai mari, astfel că 16% dintre copiii intervievaţi au fost expuşi la imagini cu conţinut pornografic, iar 18% au primit mesaje sexuale (comparativ cu 13% și 15% la nivel european).


În conformitate cu media europeană, 30% din copiii belgieni au avut contact online cu oameni pe care nu i-au cunoscut personal. 

Ca și în alte țări europene, părinţii belgieni au, de asemenea, o tendință considerabilă de a subestima expunerea copiilor lor la riscuri online, în funcție de tipul de risc, 40% - 60% dintre părinți nu acceptă ipoteza în care copilul lor a fost expus la un anumit risc online.

Cu toate acestea, controlul parental în Belgia este mai intens decât în alte state europene, astfel că majoritatea părinților adoptă un comportament combinat de comunicare şi măsuri restrictive, 64% dintre părinți vorbind cu copiii lor despre utilizarea internetului, 50% dintre părinți sunt prezenţi în momentele în care copii accesează Internetul și 81% dintre părinţi restricţionează divulgarea de informaţii personale de către copiii lor.

Având în vedere cifra relativ scăzută a copiilor care utilizează internetului la școală, se impune un efort susţinut la nivelul autorităţilor pentru intensificarea utilizării internetului în cadrul şcolilor.

De asemenea, se recomandă extinderea alfabetizării digitale şi la nivelul claselor primare, pe modelul celei implementate la nivelul învăţământului secundar, dintr-o perspectivă transdisciplinară. 

BULGARIA

Principalul organism de supraveghere a mass-media numit Consiliul Național pentru Radio și Televiziune (NCRT) a fost înființat în 1997 și a fost redenumit Consiliul pentru medii electronice (CEM) în 2001.


CEM este responsabil de supravegherea serviciului public de audiovizual, precum și de radiodifuziunea comercială, inclusiv publicitatea. Membrii săi sunt aleși de Parlament și de Președinte. Legea actuală care reglementează funcționarea mass-media în Bulgaria este Legea privind radioul și televiziunea (RTA) din 1996. Până în prezent, internetul a rămas nereglementat. 

Modernizarea societăţii post-comuniste a Bulgariei a însemnat și recunoașterea dezvoltării rapide a tehnologiei. Chiar dacă Bulgaria a furnizat servicii de internet comerciale încă din 1992, accesul la acestea nu era disponibil pe scară largă și era adesea considerat un lux. Astăzi, Bulgaria se mândrește cu una dintre cele mai rapide conexiuni de internet din lume și 59% din populație are acces la unele servicii de internet
 (http://www.nsi.bg/en/node/6099).

În plus, copiii şi tinerii cu vârste între 7 şi 19 ani sunt cei mai activi utilizatori de internet, reprezentând un procent de aproape 60% dintre cei care utilizează internetul în prezent.
 

Potrivit unor organizații neguvernamentale, peste 90% dintre copiii cu vârste cuprinse între 8 și 16 ani au accesat deja materiale cu conţinut pornografic (http://www.sva.bg).

În Bulgaria, presa și internetul nu sunt în prezent reglementate de CEM, în ciuda multiplelor încercări de a elabora o lege de presă și de a introduce reglementări legate de internet.

De gestionarea şi utilizarea internetului în Bulgaria se ocupă Societatea Internet (Bulgaria), care este alcătuită din două subgrupuri: Consiliul de Arhitectură pentru Internet, care se ocupă de arhitectură, protocoale și standarde, și Internet Engineering Steering Group, care se ocupă de procesele tehnice de construire a standardelor de performanță pe internet. 

Ambele organizații sunt percepute ca fiind apărătorii intereselor furnizorilor bulgari de internet în raport cu reglementările excesive și politicile restrictive de internet impuse de stat. Problemele legate de conținutul dăunător al pornografiei, în special pornografia infantilă online, sunt monitorizate de organisme neguvernamentale, cum ar fi Centrul Național pentru Securitatea Internetului, în timp ce activitățile criminale privind pornografia infantilă sunt investigate de Departamentul de Cybersecurity al Ministerului Afacerilor Interne.

În prezent, nu există o autoritate de reglementare de stat responsabilă de supravegherea și monitorizarea serviciilor online. CEM nu are competența să licențieze și, prin urmare, să monitorizeze conținutul distribuit exclusiv online. De fapt, actualul cadru de reglementare a mass-media nu are nici măcar o definiție de lucru a social media. 

În privinţa programelor de televiziune care transmit conținut on-line, acest lucru poate fi evaluat ca o transpunere incompletă a Directivei serviciilor media audiovizuale (AVMSD) și, prin urmare, o încălcare a legislației europene, care impune ca fiecare stat membru să creeze un organism de reglementare independent pentru AVMS criteriile necesare pentru definirea videoclipurilor generate de utilizatori și a platformelor media sociale pentru partajarea video. În cazul comunicărilor comerciale prin canale online, astfel de activități sunt delegate în competența CNRT, dar măsurile nu sunt încă aplicate în mod eficient. În ceea ce privește asigurarea protecției minorilor, nu există mecanism de reglementare. 

Datele Centrului Național pentru Securitatea Internetului arată că, în 2015, au existat peste 2.500 de reclamaţii pentru crime online împotriva minorilor, multe dintre acestea comise de alți minori.

CEHIA

În Cehia, copiii folosesc internetul frecvent: 75% dintre copii sunt online în fiecare zi sau aproape în fiecare zi și alţi 22% o dată sau de două ori pe săptămână. Ei accesează internetul cel mai frecvent din propria casă (99%) sau școală (76%).

63% dintre copiii au acces la internet din camera proprie. 39% dintre copii folosesc internetul prin intermediul telefoanelor mobile sau al altor dispozitive portabile dispozitive. Ambele valori sunt peste media europeană. 

În general, în cazul copiilor cehi este raportat al doilea cel mai mare nivel al expunerii la materiale cu conţinut pornografic online și offline din Europa (45%) și cea de-a treia rată a expunerii exclusiv la conţinut sexual online (28%).


Republica Cehă este una dintre țările în care utilizarea internetului are o frecvenţă foarte mare și - în mod natural - cu o incidență relativ mare a riscurilor online în comparație cu alte țări europene. 

În mod similar cu cei din Suedia și Estonia, copiii cehi au o relativă libertate în privinţa accesului la internet, ceea ce reprezintă o provocare pentru școli, părinți și alți responsabili pentru a asigura un mediu online sigur. 

DANEMARCA

Danemarca are, împreună cu Suedia, cei mai tineri utilizatori de internet. Copiii danezi accesează internetul de la vârsta de 7 ani, comparativ cu vârsta medie la nivel european care este de 9 ani.


81% dintre copiii danezi folosesc internetul în fiecare zi (60% în Europa), 16% îl utilizează o dată sau de două ori pe săptămână, iar 2% respectiv 1% accesează internetul o dată sau de două ori pe lună sau chiar mai rar.

Danemarca are o lungă tradiție de promovare a politicii de conştientizare instituţională şi publică. Principiul general a fost acela de a difuza informații și exemple de bune practici la toate nivelurile. 

În acest context, faptul că majoritatea copiilor intervievaţi au răspuns "da, există lucruri pe internet care nu sunt bune pentru vârsta noastră" indică faptul că această politică de conştientizare a fost aplicată şi în acest domeniu, având loc dezbateri publice, diseminate materiale informative în şcoli etc.

ESTONIA



82% dintre copiii din Estonia folosesc internetul zilnic, astfel încât această ţară se numără printre statele cu cea mai mare frecvență a utilizării internetului.


Copiii estonieni sunt în vârful clasamentului atunci când vine vorba de utilizarea excesivă a internetului - jumătate din copii recunosc că din cauza utilizării internetului, au neglijat alte activități. Media europeană este de 30%.

Estonia este clasificată drept o ţară cu risc ridicat.

Această țară are cel mai mare procent de copii care au experimentat una sau mai multe agresiuni online.

În acest caz se aplică şi regula potrivit căreia o pondere foarte mare a copiilor care utilizează internetul zilnic, atrage după sine o incidenţă foarte mare a agresiunilor online dar determină şi un număr mai mare de oportunităţi. 

Având în vedere că minorii estonieni încep să utilizeze internetul la o vârstă foarte fragedă, şi proporția covârşitoare a copiilor care frecventează grădinițele, precum şi niveluri relativ scăzute de conștientizare parentală privind riscurile unor experiențe negative legate de prezenţa online a copiilor, grădinițele pot reprezenta un important vector de sensibilizare a părinților.

FRANŢA

Majoritatea părinților, la fel ca în Europa, în general, vorbesc cu copiii lor despre activitatea online a acestora (73%). Părinții francezi sunt, ca și părinții germani, printre cei mai restrictivi din Europa şi prezintă cea mai mare rată a utilizării instrumentelor tehnice de restricţionare a accesului minorilor la internet.

Factorii decizionali caută să-şi sporească eforturile la toate nivelurile formale şi informale privind conştientizarea  riscurilor la care sunt predispuşi copiii atunci când accesează internetul, precum şi îmbunătăţirea metodelor de securizare a  accesului minorilor la internet.

GERMANIA

Controlul parental asupra accesului copiilor la conţinuturi online este reglementat în cadrul Legii privind protecția tineretului din 23 iulie 2002 (BGBl I p. 2730), modificată ultima dată de articolul 11 ​​din Legea din 10 martie 2017
 şi  Tratatul interstatal privind protecția demnității umane și protecția minorilor în radiodifuziune și în Telemedia (Tratatul interstatal privind protecția minorilor - JMStV)
. 

Potrivit prevederilor acestor legi, copiii minori aflaţi în spaţii publice nu au dreptul de a accesa serviciile de internet oferite gratuit decât în prezenţa unui tutore legal, iar furnizorii de internet sunt obligaţi să pună la dispoziţia părinţilor mijloace de control al accesului la site-uri cu anumite conţinuturi.

Legea mai dispune ca la nivelul fiecărui land să fie puse în aplicare programe de informare şi conştientizare referitoare la riscurile pe care le presupune accesul nesupravegheat al copiilor la Internet.


MAREA BRITANIE

Departamentul pentru Educație sprijină Consiliul Regatului Unit pentru Siguranța Internetului pentru Copii
 (UKCCIS), o organizație voluntară care lucrează pentru a proteja copiii împotriva riscurilor online, cum ar fi hărțuirea cibernetică, accesul la informații dăunătoare sau necorespunzătoare (de exemplu, site-uri cu informații despre suicid sau pro-anorexie) agresiuni de natură sexuală. UKCCIS promovează siguranța internetului pentru copii, atât prin educație, cât și prin orientările din domeniu. Elementul de educație include un cod de comportament intitulat "faceți clic pe clicuri inteligente în siguranță". Acest cod "încurajează copiii să păstreze informațiile personale în siguranță; evitați deschiderea de linkuri și e-mailuri de la expeditori necunoscuți; și spuneți cuiva în care aveţi încredere dacă întâlnesc ceva online care îi tulbura. "[53]


Utilizarea mediilor de socializare online în rândul copiilor a explodat: 43% dintre copiii cu vârste cuprinse între 9 și 12 ani din Marea Britanie au un profil pe un site de socializare. Unul din trei are un cont Facebook, în ciuda vârstei minime stabilite de companie şi anume aceea de 13 ani. Un sfert dintre acești copii cu vârste cuprinse între nouă și doisprezece ani nu utilizează restricții de confidențialitate în profilul lor de pe Facebook și o cincime din aceştia își afișează public adresa și / sau numărul de telefon. 

Un studiu privind utilizarea mediilor de socializare de către copii a constatat că "toți furnizorii încearcă să-și restricționeze utilizatorii la vârsta de 13 ani și peste, dar putem vedea că acest lucru nu este eficient. Probabilitatea ca minorii cu vârste sub 13 ani să folosească opțiunile de confidențialitate și să înțeleagă caracteristicile de siguranță disponibile este foarte mică.  

Multe școli din Marea Britanie au emis note de îndrumare cu privire la modul de abordare a agresiunii online efectuate prin intermediul Facebook. Orientarea se concentrează în special pe cei sub vârsta de treisprezece ani. Principala măsură luată este că site-ul, în şcoli, este în mod obișnuit blocat.


În cazurile în care violența apare prin intermediul Facebook în afara școlii și produce efecte în timpul programului şcolar, politica generală este de a contacta Facebook pentru a solicita eliminarea acestor conturi dacă copiii implicați sunt sub vârsta de treisprezece ani.


OLANDA

80% dintre copiii din Olanda, cu vârste cuprinse între 9 și 16 ani folosesc internetul (aproape) în fiecare zi. Acesta este cel mai mare procent de utilizare a internetului de către copii la nivel european, unde media este de 60%.


26% dintre copiii olandezi au accesat conținut periculos (de ex. mesaje de instigare la ură, la autoflagelare) comparativ cu media europeană de 21%.

În plus față de părinți care ar trebui să fie primii contactați atunci când minorii întâmpină probleme online, copiii ar putea, de asemenea, să solicite ajutor prin intermediul internetului, fie că este sau nu anonim. În Olanda, o astfel de inițiativă o reprezintă site-ul web Ajutor solicitat, unde tinerii pot raporta abuzurile sexuale online. 

De asemenea, diverse organizații naţionale lucrează pentru prevenirea pornografiei infantile, a hărțuirii și a discriminării. Poliția a dezvoltat o comandă online destinată minorilor pentru a raporta probleme legate de conţinuturile online (meldknop.nl
). În felul acesta, copiii nu pot obține doar ajutor offline, ci și online, atunci când suferă o agresiune pe Internet.

Olanda are deja o infrastructură TIC la nivel înalt în școli, dar nu are personal specializat. Profesorii recunosc că preferă să utilizeze timpul de învăţare în scopul asimilării disciplinei ai carei titulari sunt în detrimentul alfabetizării digitale.


În Olanda, alfabetizarea digitală nu este inclusă în curriculum iar politica actuală nu este de a lărgi obiectivele de învățare la școală. Cu toate acestea, Institutul Olandez pentru Dezvoltarea Curriculei (SLO) a dezvoltat un program de alfabetizare digitală pe care școlile îl pot adopta în mod voluntar. 

Este important să se elaboreze cohorte specifice site-urilor web destinate copiilor, similare mesajelor de atenţionare transmise de televiziuni.

Guvernul olandez a comandat un program pilot de 3 ani, numit Mediasmarties, pentru a oferi părinților o prezentare generală a conținutului online care este potrivit pentru copii de diferite categorii de vârstă (între 1 și 11 ani). În acest fel, conținutul pozitiv disponibil pentru copii pe internet devine mai uşor de identificat pentru părinți și educatori.

POLONIA

Cu ocazia Zilei pentru un Internet mai Sigur 2017, în Polonia, Centrul pentru un internet mai sigur a lansat, în cadrul unei conferinţe care a avut loc la Varşovia, o campanie socială de conştientizare a riscurilor la care se supun minorii care accesează internetul.

Sloganul campaniei este "Protejați-vă copilul pe internet, este important și destul de simplu". Campania vizează creșterea gradului de conștientizare a părinților copiilor de vârste preșcolară şi școlară cu privire la protejarea acestora împotriva contactului online cu un conținut dăunător.


Principalul material este un cântec interpretat de o fetiţă al cărui text face referire la  contactele online cu pornografia, violența și limbajul ofensator. De asemenea, au fost create un clip animat de desene animate, precum și versiuni TV scurte, un site web
 și o broșură.

Materialele promovează cinci reguli pe care părinții ar trebui să le urmeze pentru a-și ajuta copiii să rămână în siguranță online:

· Setați reguli împreună cu copilul pentru utilizarea internetului.

· Asigurați-vă că oferiţi acces copiilor doar la conținut pozitiv și sigur.

· Discutați cu copiii dvs. despre experiențele lor online.

· Configurați setările de siguranță ale dispozitivului.

· Instalați software-ul de control parental.

SPANIA

În Spania, compania de telefonie Telefónica, ca răspuns la cererea crescândă de soluții noi de securitate și supraveghere a internetului pentru familii și angajamentul privind educația digitală pentru copiii mici, a lansat Movistar Protege, un program de control parental complet care permite părinților sau tutorilor să protejeze în timp real până la cinci minori prin supravegherea activității lor pe Internet.

Movistar Protege este un serviciu multi-platformă care a fost fondat ca rezultat al unui acord global din 2014 la Barcelona dintre compania Telefónica și Qustodio, liderul companiei de soluții de securitate din Barcelona.


Movistar Protege permite părinţilor să:

· Protejeze orice tip de dispozitiv (PC, Mac, tabletă, smartphone, iPad, Ipod, Iphone și Kindle) cu profiluri diferite.

· Stabilească orele de utilizare, atât pentru navigație, cât și pentru aplicații.

· Primească un raport zilnic sau săptămânal cu activitatea fiecărui utilizator.

· Primească alerte dacă minorul vizitează pagini necorespunzătoare sau depășește timpul stabilit pentru utilizare.
· Supravegheze prietenii minorului în rețelele sociale și tipul de conținut care este distribuit pe Facebook și pe Twitter.

· Vizualizeze și să blocheze cu cine poate vorbi prin telefon și cui îi poate trimite mesaje SMS, precum și durata apelurilor.
· Trimită o cerere de mesaj prioritar pentru a afla locația exactă a minorului.


SUEDIA

Aproape toate persoanele cu vârste între 9-16 ani din Suedia utilizează internetul și aproape toate acestea fac acest lucru aproape în fiecare zi. Timpul  mediu petrecut online este de aproape 2 ore zilnic. Acest fapt demonstrează că frecvența și durata de utilizare a internetului în rândul copiilor din Suedia sunt mai mari în comparație cu majoritatea statelor eruopene.

Suedia nu dispune de directive naționale referitoare la siguranța online a copiilor, ceea ce determină ca procesul de coordonare privind cercetarea, dezvoltarea politicilor și alocarea resurselor să fie unul extrem de anevoios.


Rezultatele EU Kids Online arată că mass-media reprezintă pentru părinţii suedezi principala sursă de informaţii privind internetul. Această situaţie constituie o problemă pentru că utilizarea internetului de către copii este adesea prezentată într-un registru care ţine de sfera senzaționalului. Există, prin urmare, un risc ca părinții să dezvolte griji nejustificate.

Atât copiii cât și părinții din Suedia vor să afle din școală mai multe informații despre siguranța internetului. Școala este arena principală în care informația poate ajunge la toți copiii și prin intermediul copiilor la părinții lor. Prin urmare, o directivă națională ar putea aloca instituţiilor de învăţământ responsabilitatea informării în domeniul securităţii cibernetice.

� http://eur-lex.europa.eu/legal-content/RO/TXT/PDF/?uri=CELEX:52012DC0196&from=RO


� http://www.culturavietii.ro/2015/10/28/impactul-pornografiei-asupra-copiilor/


� https://ec.europa.eu/digital-single-market/en/policies/better-internet-kids


� https://eur-lex.europa.eu/legal-content/RO/TXT/PDF/?uri=CELEX:52012DC0196&from=EN


� http://eur-lex.europa.eu/legal-content/RO/TXT/PDF/?uri=CELEX:52012DC0196&from=RO


� http://www.ancom.org.ro/uploads/links_files/1_citizensrightsdirective_ro.pdf


� Analiză de piaţă.


� https://ec.europa.eu/digital-single-market/en/news/benchmarking-study-parental-control-tools-latest-findings


� https://edri.org/new-danish-law-can-lead-substantial-internet-censorship/


� http://www.lse.ac.uk/media@lse/research/EUKidsOnline/EU%20Kids%20III/Reports/PerspectivesReport.pdf


� http://www.nsi.bg/en/node/6099


� http://www.nsi.bg/ZActual_e/IT_HH2006.htm


� http://m.frankfurt-main.ihk.de/imperia/md/content/pdf/standortpolitik/tourismus/aushang_jugendschutzgesetz.pdf


� https://www.die-medienanstalten.de/fileadmin/user_upload/Rechtsgrundlagen/Gesetze_Staatsvertraege/Interstate_Treaty_on_the_Protection_of_Minors_in_the_Media__JMStV_in_English___19th_Interstate_Broadcasting_Treaty.pdf


� https://www.gov.uk/government/groups/uk-council-for-child-internet-safety-ukccis


� https://www.loc.gov/law/help/online-privacy-law/uk.php


� http://www.lse.ac.uk/media@lse/research/EUKidsOnline/EU%20Kids%20III/Reports/PerspectivesReport.pdf


� https://www.meldknop.nl/


� https://www.betterinternetforkids.eu/web/portal/practice/awareness/detail?articleId=1630697


� http://www.dzieckowsieci.pl/


� https://www.telefonica.com/en/web/public-policy/-/movistar-protege-la-nueva-apuesta-de-telefonica-para-el-control-parental-en-espana


� http://www.lse.ac.uk/media@lse/research/EUKidsOnline/EU%20Kids%20III/Reports/PerspectivesReport.pdf

